Tikologong ya Karongi kua Rwanda, balaodi ba sekolo ba ile ba bea barutwana ba mmalwa ba Dihlatse molato wa gore ga ba hlomphe koša ya setšhaba ka gobane ba gana go e opela. Barutwana bao ba ile ba rakwa sekolong le go golegwa. Ka November 28, 2014, Kgoro ya Tsheko ya Boipiletšo ya Karongi e ile ya se bone barutwana bao molato gomme ya dira phetho ya gore go gana ga barutwana bao go opela koša ya setšhaba ga go re gore ga ba na tlhompho. Dinageng tše dingwe tša Afrika, tše bjalo ka Cameroon, Democratic Republic of Congo, Equatorial Guinea le Malawi, bana ba Dihlatse ba ile ba lebeletšana le bothata bjo bo swanago gomme ka dinako tše dingwe ba ba ba rakwa sekolong. Bana babo rena ba dinageng tše ba dira boiteko bja go botša balaodi ba mmušo le ba sekolo taba ya gore Dihlatse tša Jehofa ga di tšee karolo dipolotiking.